b'\n_START_ARTICLE_\nK\xc3\xb5rgsurvevedelikkromatograafia\n_START_SECTION_\nK\xc3\xb5rgsurvevedelikkromatograafia aparatuur\n_START_PARAGRAPH_\nK\xc3\xb5rgsurvevedelikkromatograafia aparatuur koosneb viiest p\xc3\xb5hilisest komponendist: pump, sisesti, kolonn, detektor ning arvuti.\n_START_SECTION_\nPump\n_START_PARAGRAPH_\nPumba eesm\xc3\xa4rk on liikuv faas kindlal voolukiirusel l\xc3\xa4bi kromatograafi suruda. Keskmine voolukiirus HPLC-s\xc3\xbcsteemis on 1\xe2\x80\x932 ml/min. Tavaliselt kasutatakse pumpasid, mis v\xc3\xb5imaldavad avaldada h\xc3\xbcdraulilist r\xc3\xb5hku kuni 600 baari. Pumbad v\xc3\xb5imaldavad teha nii isokraatilist elueerimist (liikuva faasi koostis anal\xc3\xbc\xc3\xbcsi k\xc3\xa4igus ei muutu) kui ka gradientelueerimist (liikuva faasi koostis muutub anal\xc3\xbc\xc3\xbcsi k\xc3\xa4igus). Isokraatiline pump on k\xc3\xb5ige soodsam, kuid teda kasutades  peavad lahustid olema eelnevalt segatud. Gradientpumbad on kallimad, kuid t\xc3\xa4nu nende omadusele ise lahusteid segada, saab neid kasutada ka gradientelueerimiseks.\n_START_SECTION_\nSisesti\n_START_PARAGRAPH_\nSisesti ehk injektor peab vastu pidama k\xc3\xb5rgele survele. V\xc3\xa4ike kogus (tavaliselt 3\xe2\x80\x93100 \xc2\xb5l) proovi s\xc3\xbcstitakse s\xc3\xbcstlaga l\xc3\xa4bi spetsiaalse vaheseina v\xc3\xb5i silmuse liikuvasse faasi.  Kui on vaja anal\xc3\xbc\xc3\xbcsida suurt hulka proove, siis on asendamatu automaatsisesti (autosampler), mille abil on v\xc3\xb5imalik anal\xc3\xbc\xc3\xbcsida \xc3\xbcksteise j\xc3\xa4rel kuni mitusada proovi.\n_START_SECTION_\nKolonn\n_START_PARAGRAPH_\nKolonn on kromatograafias v\xc3\xa4ga oluline komponent, sest temas lahutuvad proovi koostisosad. HPLC kolonnid on v\xc3\xa4ikese l\xc3\xa4bim\xc3\xb5\xc3\xb5duga ning t\xc3\xa4idetud peenetest teradest koosneva maatriksiga. Et nendest omadustest tulenevat takistust \xc3\xbcletada, peab liikuvat faasi k\xc3\xb5rgsurvepumba abil l\xc3\xa4bi kolonni suruma._NEWLINE_Kolonnid valmistatakse enamasti roostevabast terasest, sisediameetriga 1\xe2\x80\x9310\xc2\xa0mm ja pikkusega 30\xe2\x80\x93300\xc2\xa0mm.\n_START_SECTION_\nDetektor\n_START_PARAGRAPH_\nKromatograafia detektor tuvastab molekulid, mis kolonnist v\xc3\xa4ljuvad, ja nende hulga, ning see v\xc3\xb5imaldab neid anal\xc3\xbc\xc3\xbcsida nii kvantitatiivselt kui ka kvalitatiivselt.\n_START_SECTION_\nArvuti\n_START_PARAGRAPH_\nArvuti kontrollib HPLC-s\xc3\xbcsteemi k\xc3\xb5iki osasid ning v\xc3\xb5imaldab detektori signaali abil kindlaks teha proovi k\xc3\xb5ikide komponentide retentsiooniaja (kvalitatiivne anal\xc3\xbc\xc3\xbcs) ning koguse (kvantitatiivne anal\xc3\xbc\xc3\xbcs).'